FI Euroopan unionin virallinen lehti L 208/7

KOMISSION TÄYTÄNTÖÖNPANOASETUS (EU) 2015/1349,

annettu 3 päivänä elokuuta 2015,

asetuksen (EY) N:o 798/2008 liitteen I muuttamisesta Etelä-Afrikkaa koskevan kohdan osalta niiden kolmansien maiden, alueiden, vyöhykkeiden tai erillisalueiden luettelossa, joista tiettyjen siipikarjasta saatujen hyödykkeiden tuonti unioniin tai kuljettaminen sen kautta on sallittua korkeapatogeenisen lintuinfluenssan yhteydessä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 8 artiklan 1 kohdan ensimmäisen alakohdan, 8 artiklan 4 kohdan sekä 9 artiklan 4 kohdan c alakohdan,

sekä katsoo seuraavaa:

(1) Komission asetuksessa (EY) N:o 798/2008 (2) säädetään eläinlääkärintodistuksia koskevista vaatimuksista, joita sovelletaan siipikarjan ja siipikarjatuotteiden, jäljempänä ’hyödykkeet’, tuontiin unioniin ja kuljetukseen unionin kautta, mukaan luettuna varastointi kuljetuksen aikana. Asetuksessa säädetään, että unioniin saa tuoda ja unionin kautta kuljettaa hyödykkeitä vain niistä kolmansista maista tai niiltä alueilta, vyöhykkeiltä tai erillisalueilta, jotka on lueteltu sen liitteessä I olevan 1 osan taulukon sarakkeissa 1 ja 3.

(2) Asetuksessa (EY) N:o 798/2008 vahvistetaan lisäksi edellytykset, joiden täyttyessä kolmatta maata, aluetta, vyöhykettä tai erillisaluetta voidaan pitää vapaana korkeapatogeenisestä lintuinfluenssasta (HPAI).

(3) Etelä-Afrikka on mainittu asetuksen (EY) N:o 798/2008 liitteessä I olevassa 1 osassa esitetyssä luettelossa kolmantena maana, josta on sallittua tuoda unioniin ja kuljettaa unionin kautta jalostukseen ja tuotantoon tarkoitettuja sileälastaisia lintuja, niiden siitosmunia ja untuvikkoja, sileälastaisten lintujen lihaa, munia, munatuotteita ja SPF-munia.

(4) Kun Etelä-Afrikan alueella todettiin huhtikuussa 2011 korkeapatogeenisen lintuinfluenssan alatyypin H5N2 taudinpurkauksia, jalostukseen ja tuotantoon tarkoitettujen sileälastaisten lintujen, sileälastaisten lintujen siitosmunien ja untuvikkojen sekä sileälastaisten lintujen lihan tuonti kiellettiin komission täytäntöönpanoasetuksella (EU) N:o 536/2011 (3).

(5) Tautitilanteen kehittyessä annettiin vielä komission täytäntöönpanoasetukset (EU) N:o 991/2011 (4) ja (EU) N:o 110/2012 (5).

(6) Odoteltaessa, että koko Etelä-Afrikan alue voidaan julistaa korkeapatogeenisestä lintuinfluenssasta vapaaksi, sellaisista sileälastaisista linnuista, joita on pidetty rekisteröidyillä, suljetuilla sileälastaisia lintuja pitävillä tiloilla, tuotetun lihan tuonti sallittiin komission täytäntöönpanoasetuksella (EU) N:o 166/2014 (6), ja lisämukautuksia tehtiin vielä komission täytäntöönpanoasetuksella (EU) N:o 952/2014 (7).

(7) Etelä-Afrikka toimitti 2 päivänä maaliskuuta 2015 tiedot asemastaan korkeapatogeenisen lintuinfluenssan suhteen ja ilmoitti sen koko alueen olevan tästä taudista vapaa ja pyysi lupaa aloittaa uudelleen sileälastaisten lintujen lihan viennin unioniin.

(8) Komissio on nyt arvioinut nämä tiedot. Arvioinnin sekä Etelä-Afrikan antamien takeiden perusteella komission yksiköt totesivat, että sileälastaisten lintujen lihan tuonti olisi jälleen sallittava Etelä-Afrikan koko alueelta.

(9) Sen vuoksi asetuksen (EY) N:o 798/2008 liitettä I olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 798/2008 liitteessä I oleva 1 osa tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä elokuuta 2015. Komission puolesta Puheenjohtaja Jean-Claude JUNCKER

(1) EYVL L 18, 23.1.2003, s. 11.

(2) Komission asetus (EY) N:o 798/2008, annettu 8 päivänä elokuuta 2008, sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista (EUVL L 226, 23.8.2008, s. 1).

(3) Komission täytäntöönpanoasetus (EU) N:o 536/2011, annettu 1 päivänä kesäkuuta 2011, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa (EUVL L 147, 2.6.2011, s. 1).

(4) Komission täytäntöönpanoasetus (EU) N:o 991/2011, annettu 5 päivänä lokakuuta 2011, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa korkeapatogeenisen lintuinfluenssan osalta (EUVL L 261, 6.10.2011, s. 19).

(5) Komission täytäntöönpanoasetus (EU) N:o 110/2012, annettu 9 päivänä helmikuuta 2012, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa (EUVL L 37, 10.2.2012, s. 50).

(6) Komission täytäntöönpanoasetus (EU) N:o 166/2014, annettu 17 päivänä helmikuuta 2014, asetuksen (EY) N:o 798/2008 muuttamisesta siltä osin kuin on kyse todistusvaatimuksista ihmisravinnoksi tarkoitetun tarhattujen sileälastaisten lintujen lihan tuonnissa unioniin ja Israelia ja Etelä-Afrikkaa koskevista kohdista kolmansien maiden tai alueiden luettelossa (EUVL L 54, 22.2.2014, s. 2).

(7) Komission täytäntöönpanoasetus (EU) N:o 952/2014, annettu 4 päivänä syyskuuta 2014, asetuksen (EY) N:o 798/2008 liitteen I muuttamisesta siltä osin kuin on kyse Malesiaa koskevasta kohdasta kolmansien maiden ja niiden alueiden, vyöhykkeiden tai erillisalueiden luettelossa korkeapatogeenisen lintuinfluenssan osalta ja siltä osin kuin on kyse siipikarjan, untuvikkojen, siitosmunien, siipikarjan ja tarhattujen sileälastaisten lintujen lihan ja munien tuonnissa käytettävistä eläinlääkärintodistusten malleista (EUVL L 273, 13.9.2014, s. 1).